Universitatea Craiova a învins-o pe Rapid cu scorul de 2-1, în Bănie, și s-a apropiat la patru puncte de liderul FCSB, care va juca însă în această seară în deplasare cu Farul Constanța.
Formați bucureșteană a început meciul mai bine și a avut inițiativa în prima repriză, însă ocaziile mari de gol au lipsit. Rapid a deschis totuși scorul imediat după pauză, prin Funsho Bamgboye (48), cu o lovitură de cap, la un corner executat de Jayson Papeau.
Trei minute mai târziu, lucrurile s-au complicat pentru olteni, după ce francezul francez Lyes Houri a primit al doilea galben și a fost eliminat.
"Leii" din Bănie s-au mobilizat, iar Ştefan Baiaram a restabilit egalitatea în minutul 60, dintr-o pasă excelentă a lui Alexandru Mitriţă.
Peste alte cinci minute, Andrei Ivan a fost faultat în careu de Jakub Hromada, iar Alexandru Mitriţă a transformat penalty-ul.
Pe finalul meciului, Iulian Cristea (84) a reluat cu capul în urma unui corner executat de Claudiu Petrila, însă pe direcţia portarului Laurenţiu Popescu. Goalkeeper-ul gazdelor s-a remarcat şi la şutul lui Andrei Borza (90+2), respingând cu cu piciorul. Ultima ocazie a giuleştenilor a fost ratată de Funsho Bamgboye (90+4), care a trimis un şut slab de la 14 metri.
După acest succes, echipa antrenată de Ivailo Petev s-a apropiat la patru puncte de liderul FCSB, care are însă un meci mai puțin disputat. Roș-albaștrii joacă în această seară la Constanța, cu campioana Farul.
De cealaltă parte, Rapid rămâne cu 28 de puncte, iar visele giuleștenilor pentru cucerirea unui nou titlu par tot mai greu de îndeplinit.